钦定古今图书集成/明伦汇编/闺媛典/第361卷 > 东海孝妇
## 钦定古今图书集成/明伦汇编/闺媛典/第361卷 > 东海孝妇

按《汉书于定国列传》：东海有孝妇，少寡亡子，养姑甚
谨。姑欲嫁之，终不肯。姑谓邻人曰：“孝妇事我勤苦，哀
其亡子守寡，我年老，久絫丁壮，奈何？”其后姑自经死，
姑女告吏，“妇杀我母。”吏捕孝妇，孝妇辞不杀姑。吏验
治，孝妇自诬服，具狱上府。于公以为此妇养姑十馀
年，以孝闻，必不杀也。太守不听，竟论杀孝妇。郡中枯
旱三年。后太守至，卜筮其故。于公曰：“孝妇不当死，前
太守强断之，咎傥在是乎？”于是太守杀牛，自祭孝妇
冢，表其墓。天立大雨，岁熟。